**Soldiers of Odin** (suom. *Odinin soturit*, lyhenne **S.O.O.**) on Suomessa perustettu äärioikeistolainen järjestö, joka aloitti toimintansa lokakuussa 2015 Kemissä maahanmuuttovastaisena katupartioliikkeenä. Myöhemmin järjestö laajeni myös ulkomaille. Suomen yhdistysrekisteriin Soldiers of Odin hyväksyttiin helmikuussa 2016. Suojelupoliisin mukaan järjestö on muukalaisvastainen ja rasistinen, ja sen toimintaan liittyy väkivallan uhka.

Tanskan Soldiers of Odin ilmoitti 8. huhtikuuta 2016 lopettavansa toimintansa, koska ei halunnut äärioikeistoleimaa.

Historia
--------

Soldiers of Odinin mielenilmaus vastusti Sillakkaliikkeen rasismin ja vihapuheen vastaista mielenilmausta Helsingissä 2020.
Toimintansa alkuvaiheessa Soldiers of Odin ilmoitti haluavansa parantaa ihmisten turvallisuudentunnetta puuttumalla tarvittaessa uhkaaviin tilanteisiin. Myöhemmin järjestö on julkisesti uhkaillut väkivallalla maahanmuuttajia sekä vastustajiaan. Soldiers of Odinin johtohenkilöillä ja lukuisilla muilla jäsenillä on taustallaan useita tuomioita muun muassa väkivalta- ja huumausainerikoksista. Järjestön toiminta oli aktiivisinta vuosina 2015–2016, jonka jälkeen se alkoi hiipua.. Mutta aktiivisuus lisääntyi uudestaan syksyllä 2018-kevättalvella 2019.

Vuonna 2015 Suomeen tuli paljon turvapaikanhakijoita. Soldiers of Odin -järjestöön kuuluvat alkoivat toimia lokakuussa 2015 Kemissä. Järjestön perustajiin kuuluvan Mika Rannan mukaan katupartointi oli vastaus siihen, että turvapaikanhakijat kuvasivat nuoria tyttöjä koulujen edustalla. Viikinkijumala Odinin nimen käyttö järjestön nimessä oli Mika Rannan ajatus.

Vuodenvaihteessa 2015–2016 toiminta laajeni muualle Suomeen, niin että keväällä 2016 järjestö toimi Suomessa 27 paikkakunnalla. Suurimmat katupartioryhmät olivat 5–15 miehen suuruisia. Ryhmällä oli tuolloin *Karjalan Heili* -lehden mukaan 500 jäsentä. Helsingissä järjestöön liittyi myös Suomessa asuvia virolaisia.

Tiedotusvälineiden mukaan jäsenistön määrän kasvu pysähtyi vuoden 2016 ensimmäisen puoliskon aikana. Vuoden 2016 touko–kesäkuussa uutisoitiin myös järjestön sisäisistä ristiriidoita, toiminnan vähäisyydestä ja jäsenkadosta. Syksyllä 2016 toiminta oli pitkälti lamassa muun muassa Savonlinnassa, jossa toiminta oli hyvin aktiivista keväällä. Katupartiointi hiipui tai hävisi kokonaan muun muassa Joensuussa, Tampereella, Oulussa ja Jyväskylässä. Helsingissä jossa katupartiotoiminta alkoi myöhemmin, toiminta oli hyvin vähäistä: katupartiot tekivät kierroksiaan vain muutamia kertoja. Liikkeen aktiivin mukaan oli vaikeaa houkutella ihmisiä mukaan. Tämä johtui siitä, ettei kaduilla sattunut mitään huonoa. Myös jäsenten perhe- ja työtilanne vähensi kiinnostusta aktiivien katupartiointiin. Toiminta hiljeni Kemissäkin. Paikkakuntien S.O.O.-osastoja lakkautettiin. Ryhmien toiminta jyrkentyi. Eri paikkakuntien ryhmiä esiintyi yhdessä. Turun S.O.O. lopetti toimintansa elokuussa 2016.

Järjestöllä on yhteyksiä muun muassa MV-lehteen. MV-lehti tuki S.O.O.:n toimintaa esimerkiksi mustamaalaamalla järjestön vastustajia.

Toukokuun lopussa 2017 Helsingin Sanomat arvioi S.O.O.:lla olevan Suomessa noin 300 jäsentä. Järjestö näytti lisäävän toimintaansa syksyllä 2018- kevättalvella 2019. Katupartioita liikkui varsinkin pääkaupunkiseudulla. Syynä tähän pidetään muiden muassa Oulun seksuaalirikosepäilyjä.

Toiminta
--------

Oman ilmoituksensa mukaan yhdistys tukee ja ylläpitää alueensa turvallisuuskulttuuria ja edistää kansalaisten omaehtoista ympäristön turvallisuuden ylläpitoa. Soldiers of Odin ilmoitti Facebook-sivullaan vuoden 2016 alussa, ettei se ole "rasistinen ryhmä, kansallissosialistinen liike, huumejengi, moottoripyöräkerho tai rikollisjärjestö". Järjestön päämajassa on kuitenkin esillä useita kansallissosialismiin ja valkoiseen ylivaltaan liittyviä esineitä, muun muassa koristepääkallon päässä oleva SS-upseerin koppalakki, hakaristitikari sekä Adolf Hitler -T-paita. Kemin jäsenet ovat väittäneet, etteivät ole kansallissosialistinen järjestö, vaikka usea jäsen on myöntänyt lehdelle, ettei pidä natsismia "täysin pahana" aatteena. Järjestön perustajan Mika Rannan mukaan valkoisen rodun ylivaltaa kannattavat ihmiset ovat tervetulleita ryhmään. Päällystön jäsenillä on erilaiset tunnukset kuin rivijäsenillä.

Soldiers of Odinin edustajan mukaan osalla jäsenistä on rikostausta, mutta se on taakse jäänyttä elämää. Poliittinen kanta on jokaisen jäsenen yksityisasia. Ylilyönneille väitetään olevan nollatoleranssi, ja kerhosta ilmoitetaan erotettavan niiden takia. Joensuun Soldiers of Odinin jäsenet kertoivat, että heitä ei pidä sotkea Joensuun 90-luvun alun väkivaltaisiin skineihin, vaan että he vain puolustautuvat ja soittavat poliisin paikalle tarvittaessa.

### Tavaramerkki

Keväällä 2016 patentti- ja rekisterihallitus hyväksyi Soldiers of Odinia koskevat vaatteet, jalkineet ja päähineet tavaramerkiksi. Tavaramerkin haltija kertoo vastustavansa rasismia ja kyseenalaistavansa viranomaisten päätöksen hyväksyä Soldiers of Odin yhdistysrekisteriin.

### Toiminnan laajentuminen ulkomaille

Maailman tiedotusvälineiden huomattua Suomen Soldiers of Odinin se levisi pian ulkomaille. Tammikuun 2016 lopussa veljesjärjestö oli aloittamassa toimintaansa Norjassa, ja liike levisi myös Viroon. Helmikuun lopulla järjestöllä oli toimintaa myös Ruotsissa ja Tanskassa. Huhtikuussa toimintaa oli jo 18 maassa. Osa ulkomaisista järjestöistä lienee perustettu maaliskuun puolivälissä lähinnä Internetin Facebook-tileinä ja vastaavana Internet-aktivismina. Ruotsissa järjestön toiminta väheni alun innostuksen jälkeen huomattavasti kesällä, ja Tanskan osasto lakkautti toimintansa. Syksyllä järjestö aktivoitui muun muassa Kanadassa. Ruotsissa katupartiotoiminta alkoi hiipua toukokuussa 2016 lehtikirjoittelun ja joidenkin väkivaltaisten hyökkäysten takia.

Huhtikuussa 2017 Kanadan Soldiers of Odin tuomitsi järjestön suomalaisen johdon rasistisen agendan ja irtaantui järjestöstä, jonka seurauksena Suomen Soldiers of Odin esti sitä käyttämästä organisaation nimeä. Lisäksi Quebecin Soldiers of Odin irtaantui kanadalaisesta emojärjestöstä. Toukokuun alussa Kanadan Soldiers of Odin ja juutalainen Jewish Defense League ilmoittivat aloittavansa yhteistyön.

Poliisin ja sisäministeriön kanta
---------------------------------

Silloisen sisäministeri Petteri Orpon mukaan Soldiers of Odinin kaltaisilla partioilla on selkeä siirtolaisvastainen ja rasistinen ominaisuus, eikä niiden toiminta edistä turvallisuutta. Orpo sanoi Reutersille antamassaan haastattelussa, että lisäksi poliisin täytyy nyt käyttää pieniä resurssejaan myös näiden ryhmien toiminnan seuraamiseen. Poliisi myöntää Reutersille, että katupartiointi ei ole rikos. "Niin kauan, kunhan partiot raportoivat mahdollisista välikohtauksista poliisille, heillä on oikeus toimia" huomauttaa Kemin poliisipäällikkö Eero Vänskä.

Poliisi pitää ryhmää tarpeettomana, eikä kannusta ryhmän tyyppiseen toimintaan. Koska katupartiointi on laillista, poliisi ainoastaan seuraa liikkeen toimintaa. Supon mielestä järjestö on muukalaisvastainen ja katupartiointi on huolestuttavaa. "Porukkaa ei tarvita pelätä, mutta pelkäämme sitä, että saattaa syntyä tilanteita, joissa tulee ylilyöntejä", sanoo suojelupoliisin turvallisuus- ja alueyksikön päällikkö Kari Harju.

Oikeus- ja työministeri Jari Lindström ei pitänyt väkivaltarikoksista tuomittujen henkilöiden johtamia katupartioita ongelmana, kunhan kadulla liikkuvat noudattavat lakia.

Kytkökset Suomen Vastarintaliikkeeseen
--------------------------------------

Soldiers of Odinin perustaja ja johtaja Mika Ranta on myös Suomen vastarintaliikkeen kannattajajäsen. Ranta sanoi sanomalehtihaastattelussa, että Suomen vastarintaliike ja Odinin soturit ovat eri joukkoa. Ranta ei myöskään omien sanojensa mukaan jakanut kovin aktiivisesti SVL:n materiaalia eikä värvännyt uusia jäseniä.

Soldiers of Odin on kuitenkin julkaissut esittelyvideon, jossa näkyy myös Vastarintaliikkeen tunnus. Lisäksi Soldiers of Odinin jäseniä osallistui Suomen Vastarintaliikkeen järjestämään mielenosoituksiin Tampereella lokakuussa 2017, sekä myöhemmin saman vuoden itsenäisyyspäivänä Helsingissä.

Soldiers of Odin tekee läheistä yhteistyötä uusnatsijärjestö Pohjoismaisen Vastarintaliikkeen kanssa. Helmikuussa 2019 poliisi arveli, että järjestöstä on muodostumassa oikeuden kieltämän Pohjoismaisen Vastarintaliikkeen uusi tuotemerkki.

Provokaatiota ja väkivaltaa
---------------------------

Kolme Soldiers of Odin -takkeihin pukeutunutta miestä pahoinpiteli poliisille tehdyn ilmoituksen mukaan kahta miestä Imatralla maaliskuussa 2016. Tapahtumat alkoivat erään ravintolasta poistuneen pariskunnan miehen läpsäistyä vaimoaan kasvoihin. Odinin jäseniksi pukeutuneet hyökkäsivät miehen kimppuun ja pahoinpitelivät myös järjestyksenvalvojaa. Alkoholilla oli luultavasti osuutta asiaan. Miehet eivät olleet harjoittamassa katupartiointia välikohtauksen aikaan.

Kahdeksan henkilöä, joista osa oli pukeutunut Soldiers of Odinien asusteisiin, kulki Oulun kaupunginteatterin ohi, jossa oli tuolloin Vasemmistoliiton kokous, ja jonka osallistujia nämä ohikulkijat kutsuivat maanpettureiksi. Kokouksen järjestäjät soittivat varmuuden vuoksi poliisit paikalle. Vasemmistoliiton puheenjohtaja Li Andersson kutsui tapausta "tyhmäksi ja turhaksi provokaatioksi". Soldiers of Odinien mielestä he olivat lopettelemassa katupartiointia ja vain kävelymatkalla paikan ohi, kun heille alettiin buuata, ja he vastasivat näihin huutoihin "maanpetturit"-huudoin.

Kesäkuussa 2016 järjestön johtohenkilöt julkaisivat väkivaltaan yllyttäviä facebook-viestejä, joissa kehotettiin "varmuuden vuoksi hakkaamaan jokainen, joka edes nojaa vasemmalle".

Itsenäisyyspäivänä 2017 Rovaniemen sankarihaudoilla järjestettiin vapaaehtoisvoimin toteutettu kunniavartio, johon ainakin kaksi Soldiers of Odinin jäsentä osallistui järjestön tunnuksilla varustettu takki päällä. Tapahtuman järjestäjän mukaan Soldiers of Odin -takki rikkoi tilaisuuden pukeutumisohjetta. Ainakin yhden sankarivainajan omaiset olivat tapahtuneesta todella loukkaantuneita, koska heidän sukulaismiehensä haudalla oli seissyt äärijärjestön edustaja.

Soldiers of Odin -asuinen mies yritti ilmeisesti lyödä ulkoministeri Timo Soinia vaalitilaisuudessa Korson maalaismarkkinoilla Vantaalla ja huuteli, että "Soini on petturi". Mies löi turvamiestä pullolla, mutta turvamiehet taltuttivat hyökkääjän..

Jäsenten rikostaustat ja osallistujat
-------------------------------------

Vuonna 2016 katupartiotoiminnan perustaja Mika Ranta tuomittiin 1,5 vuodeksi ehdolliseen vankeuteen pahoinpitelystä ja törkeästä pahoinpitelystä. Monilla Soldiers of Odinin johtoportaan jäsenillä on taustallaan rikoksia.

Aamulehden selvityksen mukaan Tampereen osastoon kuuluu jäseniä, joilla on tuomioita naisten pahoinpitelyistä. Kaikilla Joensuun osaston johtohenkilöillä on tilillään useita rikostuomioita, joista viimeisimmät syksyltä 2015. Helsingin Soldiers of Odin -järjestö veti yllättäen vireillä olleen rekisteröitymishakemuksensa pois maaliskuussa 2016. Yhdistyksen puheenjohtajaksi aiottu oli pahoinpidellyt muun muassa vaimoaan.

Turun osaston johtoon kuuluvalla miehellä on tuomio pahoinpitelystä, kahdesta laittomasta uhkauksesta sekä vaarallisen esineen hallussapidosta. Mies oli lokakuussa 2013 kommandopipoon pukeutuneena ravintolassa, jossa hän uhkasi stiletillä asiakkaina ollutta miestä ja naista. Hänen ystävänsä oli samaan aikaan vaatinut heiltä huumeita tai rahaa. Ravintolan vessassa Odin-johtaja oli kumppaninsa kanssa kaatanut erään asiakkaan lattialle ja kuristanut tätä kaulasta. Ravintolan ulkopuolella mies oli vielä uhannut stiletillä naista, jolta oli myös vaadittu seksiä.

Lisäksi ainakin Porissa ja Kouvolassa toimineiden ryhmien johtohenkilöilä oli pahoinpitely-, varkaus- tai rattijuopumustuomioita.

Ukrainassa terrorismista epäilty ja Suomessa kiinniotettu Jan Petrovski eli Voislav Torden osallistui ennen Norjasta karkotustaan vuoden 2016 alussa katupartioliike Soldiers of Odinin toimintaan.

Vastatoimintaa ja takaiskuja
----------------------------

### Loldiers of Odin

Vuosina 2015–2016 pelleasuihin pukeutunut ryhmä *Loldiers of Odin* pyrki Tampereella seurailemaan Soldiers of Odin -partioita tarkoituksella pilkata ja tehdä nämä naurettaviksi.   Ryhmä oli esimerkki performatiivisesta, ei-verbaalisesta katuvastarinnasta ja vieraili myös Aamu-TV:ssä 26. tammikuuta 2016. Studiossa ryhmä piti pelkkänä keppihevosena Soldiers of Odin -partioiden väitettä naisten ja lasten suojelemisesta.  Osalla *Loldiers of Odin* -aktivisteista oli rikostuomioita kansalaistottelemattomuudesta. Pelleryhmän partiointi sai äkkilopun, kun Yhdysvalloista Suomeen rantautui ilmiö, jossa klovniasuihin pukeutuneet aikuiset pelottelivat ja tekivät väkivaltaa lapsille.

### Muita

Joensuussa alkoi toimia naisten perustama katupartioryhmä Kyllikin siskot, ja sen sisarjärjestö toimii myös Kemissä.

Helsingissä turvallisuusvalvoja Suldaan Said Ahmed perusti tammi-helmikuun vaihteessa 2016 oman monikulttuurisen Ei väkivallalle -katupartionsa, joka yrittää suojella nuoria viinatrokareilta ja ääriliikeiden propagandalta. Poliisi suhtautui tähän katupartioon myönteisesti.

Helmikuussa 2016 Norjan Oslossa perustettiin islamistinen *Jundullaah*-katupartio "vastauksena vääräuskoisten Odinin sotilaiden katupartioille". Ryhmä käyttää tunnuksenaan ISIS-terroristijärjestön lippua.

Hyökkäyksiä ja niiden yrityksiä Soldiers of Odinia vastaan Ruotsissa
--------------------------------------------------------------------

Ruotsissa Taalainmaan läänissä paikallinen Soldiers of Odin -järjestö lopetti toimintansa koko läänin alueella, kun kolmen sen jäsenen kimppuun käytiin Borlängessä 3. huhtikuuta 2016 vastaisena yönä. Hyökkäyksen kohteeksi joutuneet kolme saivat sairaalahoitoa vaatineita vammoja. Eräs hyökkääjä löi yhtä uhria rautaputkella. Dt.se-uutissivuston mukaan hyökkääjät olisivat olleet motoristikerho Bandidosin jäseniä. Sivuston mukaan asiasta kertoi lähde, jolla on yhteys Soldiers of Odiniin. Ruotsin Soldiers of Odinin puhemies vahvisti tiedot pahoinpitelystä ja toiminnan lopettamisesta. Lisäksi hän kertoi, että järjestön jäsenten perheet ja sukulaiset ovat saaneet uhkaussoittoja. Lisäksi hyökkääjien tietämien S.O.O.:n jäsenten kotioviin oli kirjoitettu spraymaalilla S.O.O. Taalainmaan Soldiers of Odinin mukaan Bandidos ei liity pahoinpitelyihin. Taalainmaan poliisi ei kommentoinut aluksi yhteenottoja, mutta kertoi myöhemmin, että Bandidos ei ole epäiltynä. Poliisin käsityksen mukaan asialla on ollut toinen rikollisjoukko, joka on ollut viime aikoina erityisen aktiivinen eri puolilla Borlängeä. Ketään ei ole ollut pidätettynä, kertoo poliisi. Bandidoksen paikallisjärjestö pidättäytyi kommentoinnista.

Myös Göteborgissa Soldiers of Odinin yöpartiota vastaan hyökättiin huhtikuun 2016 alussa. Poliisilla ei tuoreeltaan ollut tietoa siitä, keitä hyökkääjät olivat. Poliisin mukaan ohikulkijat olisivat provosoituneet järjestön tunnuksin merkityistä takeista ja alkaneet seurata järjestön jäseniä. Sen jälkeisistä tapahtumista on vaikea saada selkoa. Poliisin tietojen mukaan väkivaltaisuuksiin osallistui 10–40 ihmistä. Yhden kerrotaan saaneen silmilleen pippurisumutetta tai vastaavaa, muutoin ketään ei tiettävästi tarvinnut viedä sairaalaan.
Uppsalassa huhtikuun 2016 alussa Soldiers of Odinin yöpartiota seurasi parinkymmenen hengen vasta-aktivistien joukko. Poliisi esti tilanteen kehittymisen yhteenotoksi, kukaan ei loukkaantunut eikä ketään otettu kiinni. Poliisin mukaan joillakin yksittäisillä aktivisteilla oli takissaan pieni AFA-merkki, josta syystä Uppsalan poliisi erehtyi aluksi luulemaan koko vasta-aktivistijoukkoa Ruotsin antifasistisen liikkeen kannattajiksi.

Äärivasemmiston Antifascistisk aktionin (AFA) jäsenet hyökkäsivät Tukholmassa heinäkuun 2016 lopussa Soldiers of Odin -ryhmän katupartion kimppuun. Yksi heistä joutui sairaalaan. 21-vuotiasta AFA:n jäsentä epäiltiin pidätettäessä törkeästä pahoinpitelystä. Pidätetyllä oli mukanaan paprikasumutin.

Ruotsin S.O.O.:n ja AFA:n jäsenet tappelivat keskenään vuonna 2017 tammikuun 7. ja 8. välisenä yönä Tukholmassa. AFA-aktivistit hyökkäsivät Odinin sotilaiden kimppuun hakaten näitä pampuilla. 41-vuotias nainen joutui sairaalaan. Poliisi otti noin kymmenen joukkotappeluun osallistunutta kiinni. Kiinniotetut eivät olleet Odinin sotureita.

Ilkivaltaa liikettä vastaan Suomessa
------------------------------------

Soldiers of Odinin Ylöjärven Vuorentaustan kerhotilaa töhrittiin toukokuun 2016 lopussa piirrellen spraymaalilla natsismin vastaisia iskulauseita vuokratun rakennuksen seiniin. Tekijät myös varastivat tavaraa ja rikkoivat ikkunoita aiheuttaen 10 000–15 000 euron vahingot.

Tämän tapauksen jälkeen yksittäiset Soldiers of Odinin johtajat ovat Facebook-viesteissään yllyttäneet käymään maahantulijoiden ja vasemmiston kimppuun tai tekemään pelkkiä väkivallattomia kostotoimia. Poliisiylijohtaja Seppo Kolehmainen vahvisti, että poliisi tutkii, onko joidenkin Soldiers of Odinien keskuudessa lähetettyjen viestien sisältö laiton.

Soldiers of Odin järjesti noin 80 miehen voimin marssin Tampereella toukokuussa 2019. SOO:laiset marssivat rauhallisesti. Heidän vierellään oli väkijoukko, joka häiritsi marssia provosoimalla. Tämä johti käsikähmään. Poliisi otti neljä SOO:n kulkuetta häirinnyttä kiinni. SOO:n jäseniä ei epäilty rikoksista..

Lähteet
-------

1. ↑  Kunnas, Kaja: HS seurasi, kun Soldiers of Odinin virolais­jäsenet partioivat Helsingissä – "Emme lyö, niputamme vain" *HS.fi*.  Arkistoitu 24.6.2016. Viitattu 14.6.2016.
2. 1 2  Marjo Kaartinen, Hannu Salmi & Marja Tuominen: *Maamme: itsenäisen Suomen kulttuurihistoria*, s. 393. Petri Laukka ja Maiju Kannisto: Kamppailu mediakulttuurista. Helsinki: Suomalaisen Kirjallisuuden Seura, 2016. ISBN 978-952-222-686-0.
3. 1 2  Nikkilä, Matti: Kadulla partioiva miesjoukkio hämmentää Kemissä: "Yhteisössä on pelkoa ja huolta omista" *Aamulehti*.  9.10.2015.  Arkistoitu 17.1.2016. Viitattu 15.1.2016.
4. 1 2  Rosendahl, Jussi & Forsell, Tuomas: Anti-immigrant 'Soldiers of Odin' raise concern in Finland  13.1.2016. Helsinki:  Reuters. Viitattu 24.1.2016. (englanniksi)
5. 1 2  Laakso, Antti: Katupartiojärjestö Soldiers of Odin pääsi yhdistysrekisteriin  15.2.2016. Yle Uutiset. Viitattu 17.2.2016.
6. ↑  Ranta, Niko: Supo kommentoi Soldiers of Odin -ryhmän aatetta Ylellä – "Voidaan käyttää termiä rasismi"  16.3.2016. Ilta-Sanomat. Viitattu 18.5.2019.
7. ↑  Lue Supon raportti Suomen uhkista sanasta sanaan – Soldiers of Odin, äärivasemmisto, ekoanarkistit...  1.11.2016. Ilta-Sanomat. Viitattu 18.5.2019.
8. ↑  Huusko, Jukka: Tanskan Soldiers of Odin lopettaa toimintansa – haluaa ottaa etäisyyttä Suomen katupartioihin Soldiers of Odin sulkee Tanskassa toimistonsa, koska ei halua leimautua äärioikeistolaiseksi eikä natsijärjestöksi. *Helsingin Sanomat*.  8.4.2016. Sanoma Oy.  Arkistoitu 9.4.2016. Viitattu 9.4.2016.
9. ↑  Nikkilä, Matti: "Soturit" partioivat Kemissä – poliisi ei kaipaa apua (html) *Lapin Kansa*.  8.10.2015.  Arkistoitu 31.1.2016. Viitattu 15.1.2016.
10. ↑  Rigatelli, Sara: Soldiers of Odinin johto yllyttää salaisissa Facebook-viesteissä: "Hakatkaa jokainen joka nojaakin vasemmalle"  10.6.2016. Yle Uutiset. Viitattu 18.5.2019.
11. ↑  Roslund, Riku ; Jansson, Kaisu ; Rissanen, Juha: Ylen selvitys paljastaa: Jopa kahdella kolmesta natsijärjestö PVL:n ja Soldiers of Odinin näkyvimmistä suomalaisjäsenistä on rikostaustaa  3.12.2018. Yle Uutiset. Viitattu 18.5.2019.
12. 1 2  Salminen, Solmu: Raiskaajanmetsästystä nuijilla, Soldiers of Odinista jo kymmeniä havaintoja - poliisi: Ryhmä on luisumassa natsien uudeksi tuotemerkiksi  12.2.2019. Iltalehti. Viitattu 18.5.2019.
13. 1 2  Raiskaajanmetsästystä nuijilla, Soldiers of Odinista jo kymmeniä havaintoja - poliisi: Ryhmä on luisumassa natsien uudeksi tuotemerkiksi *www.iltalehti.fi*. Viitattu 15.11.2019.
14. ↑  Lehdet: Kulttuurien kohtaaminen toi Kemiin "sotureiden" katupartion – poliisi jyrkkänä (html) *MTV.fi*.  9.10.2015. Mtv.  Arkistoitu 8.5.2016. Viitattu 10.1.2016.
15. ↑  Nikkilä, Matti: Kadulla partioiva miesjoukkio hämmentää Kemissä: "Yhteisössä on pelkoa ja huolta omista" *Aamulehti*.  9.10.2015. Alma-Media.  Arkistoitu 22.4.2016. Viitattu 11.4.2016.
16. ↑  Soldiers of Odin leviää virtuaalisesti maailmalle
17. ↑  Pieti, Pasi: Poliisi: Katupartioissa sisäisiä ristiriitoja – osa jo irtautunut Soldiers of Odinista *Ilta-Sanomat*.  14.1.2016.  Arkistoitu 15.1.2016. Viitattu 14.1.2016.
18. ↑  ‘Soldiers of Odin’: Finnish anti-migrant group with ‘extremist features’ takes to patrolling streets *Russia Today*.  14.1.2016. TV-Novosti. Viitattu 24.1.2016. (englanniksi)
19. ↑  Sakari Nupponen: Mothers of Perkele tyrmää Odinin soturit – tämä joukko vain kasvaa *Helsingin Uutiset*. Viitattu 14.6.2016.
20. ↑  Tutkija: Soldiers of Odinin sisällä hajaannusta *Yle Uutiset*. Viitattu 10.6.2016.
21. ↑  Soldiers of Odin nosti päätään Savonlinnassa *Yle Uutiset*. Viitattu 10.6.2016.
22. ↑  Katupartioiden toiminta hiipuu Suomessa – Soldiers of Odinin aktiivi: "Pitäisi sattua jotain huonoa, että ihmiset aktivoituisivat" *HS.fi*.  Arkistoitu 19.6.2016. Viitattu 10.6.2016.
23. 1 2  Soldiers of Odinin johto yllyttää salaisissa Facebook-viesteissä: "Hakatkaa jokainen joka nojaakin vasemmalle" *Yle Uutiset*. Viitattu 10.6.2016.
24. ↑  Soldiers of Odin katosi yhdestä avainkaupungistaan – poliisi kuittaa: "Ei heistä hyötyä ollut, mutta ei haittaakaan" *Yle Uutiset*. Viitattu 10.6.2016.
25. ↑  Heinolan Odinien vetäjä kerhon kaatumisesta: Partiointi alkoi koetella jäsenten parisuhdetta *ess.fi*. Viitattu 21.9.2016.
26. ↑  Soldiers of Odinin katupartiointi hiipunut Oulussa – poliisilla vain muutamia havaintoja *Yle Uutiset*. Viitattu 19.3.2017.
27. ↑  Itä-Suomen poliisi: Soldiers of Odin hiipunut – "Pahat miehet eivät tulleetkaan" *Yle Uutiset*. Viitattu 19.3.2017.
28. ↑  Katupartioiden toiminta hiipuu Suomessa – Soldiers of Odinin aktiivi: "Pitäisi sattua jotain huonoa, että ihmiset aktivoituisivat" *hs.fi*.  Arkistoitu 19.6.2016. Viitattu 22.9.2016.
29. ↑  Katupartioita tulee ja menee: Heinolan Odin ajoi itsensä alas *ess.fi*. Viitattu 21.9.2016.
30. ↑  Soldiers of Odinin rivit harvenevat ja ärhäköityvät - Supo huolestunut *ess.fi*. Viitattu 21.9.2016.
31. ↑  Odinin soturien rivit harvenneet - voiman näyttämiseksi esiinnytään yhdessä, kuten Orimattilassa *ess.fi*. Viitattu 21.9.2016.
32. ↑  Soldiers of Odin Turku lopetti toimintansa - Facebook-sivu suljettu *iltalehti.fi*. Viitattu 21.9.2016.
33. ↑  Soldiers of Odinin johdon salaiset Facebook-viestit: Aseita, natsitunnuksia, kytkös MV-lehteen *Yle Uutiset Ulkomaat*.  16.3.2016. Oy Yleisradio Ab. Viitattu 17.3.2016.
34. ↑  Jäseniä menettänyt Soldiers of Odin kiistää olevansa henkitoreissaan ja aikoo seuraavaksi avata kahvilan – "Menemme oikeaan suuntaan", sanoo kansallissosialistiksi esittäytyvä perustaja *Helsingin Sanomat*.  29.5.2017. Viitattu 19.7.2017.
35. ↑  Soldiers Of Odin ry *Yhdistysnetti – yhdistyksen perustiedot*.  11.2.2016. Patentti- ja rekisterihallitus. Viitattu 17.2.2016.
36. ↑  Laakso, Antti: Katupartiojärjestö Soldiers of Odin pääsi yhdistysrekisteriin *Yle Uutiset*.  15.2.2016. Yleisradio Oy. Viitattu 17.2.2016.
37. ↑  Soldiers Of Odin -katupartio kiistää rasismin: "Autamme kaikkia
38. ↑  Wallis Simons, Jake: EXCLUSIVE - Nazi daggers, SS hats and a hangman's noose: On night patrol with the 'Soldiers of Odin', neo-Nazi led vigilantes vowing to 'keep Europe's women safe from migrant sex attacks' *Daily Mail*.  4.2.2016.  (englanniksi)
39. ↑  Rytkönen, Anne-Pauliina: Tutkija arvioi Soldiers of Odinia: "Julkisivu ja se mitä tapahtuu kulissien takana, eivät aivan kohtaa" *Yle uutiset ulkomaat*.  17.3.2016. Yle. Viitattu 17.3.2016.
40. ↑  Soldiers of Odin puolustautuu: Emme ole rasistinen ryhmä *MTV Uutiset*.  14.1.2016. MTV Internet.  Arkistoitu 7.4.2016. Viitattu 14.1.2016.
41. ↑  Peräsalo, Laura: Soldiers of Odin ennakkoluuloista: "Kannattaa tulla nykäisemään hihasta ja jututtaa" *Iltalehti*.  14.1.2016. Viitattu 14.1.2016.
42. ↑  Salonen, Aimo: Joensuun odinilaiset kertovat omat näkemyksensä *Karjalan Heili*.  4.1.2016. Karelia Viestintä Oy.  Arkistoitu 2.2.2016. Viitattu 24.1.2016.
43. ↑  Hallamaa, Teemu: Soldiers of Odin rekisteröitiin tavaramerkiksi *Yle Uutiset*.  16.5.2016. Viitattu 17.5.2016.
44. ↑  de Fresnes, Tulikukka: Lehti: Suomen Soldiers of Odin levisi Norjaan – "Aiomme ulottua joka vuonoon ja notkelmaan" *Yle Uutiset*.  24.1.2016. Yleisradio. Viitattu 24.1.2016.
45. ↑  Vuorinen, Risto: Soldiers of Odin toimii nyt myös Virossa (html) *Yle uutiset kotimaa*.  27.1.2016. Yle. Viitattu 27.1.2016.
46. ↑  Finland’s anti-migrant ‘Soldiers of Odin’ street patrols extend to Norway *RT*.  22.2.2016. TV-Novosti. Viitattu 26.2.2016. (englanniksi)
47. ↑  Albinsson, Mattias: Nu finns Soldiers of Odin i arton länder *Nya Tider*.  24.4.2016. Tallinna:  FT News Group OÜ. Viitattu 26.4.2016.
48. ↑  Huuskonen, Janne: Soldiers of Odin leviää virtuaalisesti maailmalle – tukiryhmiä USA:ssa ja Australiassa *Keskisuomalainen*.  14.3.2016. Keski-Suomen Media Oy. Viitattu 26.4.2016.
49. ↑  Sveriges Radio: Ruotsin Soldiers of Odin hiipumassa - Sisuradio *sverigesradio.se*. Viitattu 22.9.2016.
50. ↑  Soldiers of Odin leviää Kanadassa – "Jos he ovat samanlaisia kuin Euroopassa, olemme erittäin huolissamme" *iltasanomat.fi*.  8.9.2016.  Arkistoitu 23.9.2016. Viitattu 22.9.2016.
51. ↑  Sveriges Radio: Ruotsin Soldiers of Odin hiipumassa - Sisuradio *sverigesradio.se*. Viitattu 19.3.2017.
52. ↑  Sveriges Radio: Taalainmaan Soldiers of Odin lopettaa toimintansa - syynä oma turvattomuus - Sisuradio *sverigesradio.se*. Viitattu 19.3.2017.
53. ↑  Bell, Stewart: Soldiers of Odin splinter in Canada over ‘racist agenda’ of far-right group’s leadership in Finland  1.5.2017. National Post. Viitattu 17.5.2017. (englanniksi)
54. ↑  Lungen, Paul: JDL partners with Soldiers of Odin on ‘ad hoc’ basis  8.5.2017. The Canadian Jewish News. Viitattu 17.5.2017. (englanniksi)
55. ↑  Myllyniemi, Timo: Sisäministeri Orpo Reutersille: Katupartioilla selkeä rasistinen ominaisuus *Ilta-Sanomat*.  13.1.2016.  Arkistoitu 30.1.2016. Viitattu 24.1.2016.
56. ↑  Kemin poliisi Soldiers of Odinista: Ei tarvetta *Ilta-Sanomat*.  9.10.2015.  Arkistoitu 29.1.2016. Viitattu 24.1.2016.
57. ↑  Soldiers of Odin rantautui Mikkeliin – "Poliisi ei missään nimessä kannusta tällaiseen"
58. ↑  Rantala, Niko: Supo kommentoi Soldiers of Odin -ryhmän aatetta Ylellä – "Voidaan käyttää termiä rasismi *Ilta-Sanomat*.  16.3.2016. Sanoma Oy.  Arkistoitu 17.3.2016. Viitattu 17.3.2016.
59. 1 2  HS: Soldiers of Odin –ryhmä partioi Helsingissä – puolet joukosta virolaisia maahanmuuttajia *Ilta-Sanomat*.  29.4.2016.  Arkistoitu 2.5.2016. Viitattu 10.6.2016. fi-FI
60. ↑  Koivisto, Matti: Ministeri Lindström katupartioista: "En ole kuullut ongelmista" *YLE Uutiset*.  8.1.2016. Yleisradio Oy. Viitattu 10.1.2016.
61. 1 2  Osa katupartiointiryhmistä toteuttaa poliittista ideologiaa kaduilla *Iltalehti*.  5.1.2016. Alma Media Suomi Oy. Viitattu 24.1.2016.
62. ↑  Entinen natsijohtaja avoimena Ylen haastattelussa *Yle.fi*.  15.5.2016. Viitattu 15.5.2016.
63. ↑  Henkilökuva: Kemin katujen pikkukingi – kuinka Mika Ranta tuli perustaneeksi Soldiers of Odinin *Yle Uutiset*. Viitattu 17.5.2016.
64. ↑  Kallio, Henripekka: Uusnatsien SVL ja Kemin Odinin soturit yrittävät laajentua *Turun Sanomat*.  10.12.2015.  Arkistoitu 30.1.2016. Viitattu 15.1.2016.
65. 1 2  Soldiers of Odinin johdon salaiset Facebook-viestit: Aseita, natsitunnuksia, kytkös MV-lehteen  16.3.2016. Yle Uutiset. Viitattu 23.12.2017.
66. ↑  Natsien mielenosoitus Tampereella päättyi tyhjiöön  22.10.2017. Kansan Uutiset. Viitattu 23.12.2017.
67. ↑  Poliisi kuvailee itsenäisyyspäivän juhlintaa rauhalliseksi – yhteensä kymmenen otettu kiinni  6.12.2017. Keskisuomalainen. Viitattu 23.12.2017.
68. ↑  Roslund, Riku ; Jansson, Kaisu ; Rissanen, Juha: Yle selvitti: Uusnatsit valmistautuvat järjestönsä lakkauttamiseen kulisseissa – puoluesuunnitelmia, hyväntekeväisyyttä ja yhteistyötä odinien kanssa  2.12.2018. Yle Uutiset. Viitattu 18.5.2019.
69. ↑  Joukkopahoinpitely Imatralla – epäiltyjen takeissa Soldiers of Odinin tunnukset *Yle Uutiset Kotimaa*.  9.3.2016. Yle. Viitattu 17.3.2016.
70. 1 2  Johannes Kotkavirta: Soldiers of Odin ja saksanpaimenkoira marssivat vasemmistoliiton kokouspaikalla Oulussa – poliisit paikalle *Ilta-Sanomat*.  11.6.2016.  Arkistoitu 14.6.2016. Viitattu 14.6.2016. fi-FI
71. ↑  Poliisi käy läpi Soldiers of Odinin johdon Facebook-viestit  10.6.2016. Kaleva. Viitattu 23.12.2017.
72. ↑  Odinin soturit vartioivat Rovaniemen sankarihaudoilla – "Todella valitettavaa", sanoo kunniavartion järjestäjä  15.12.2017. Lapin Kansa. Viitattu 23.12.2017.
73. ↑  Ulkoministeri Timo Soinia yritettiin lyödä Korson maalaismarkkinoilla Vantaalla – Soini: Kiitän turvamiehiä hyvästä työstä *Yle Uutiset*. Viitattu 24.3.2019.
74. ↑  Soldiers of Odin -takkinen mies yritti käydä Timo Soinin kimppuun Vantaalla - nyt kommentoi Soini: "Ikävä välikohtaus, jota kukaan ei kohdalleen halua" *www.iltalehti.fi*. Viitattu 24.3.2019.
75. ↑  STT: Soldiers of Odin -takkiin pukeutunut mies yritti lyödä Timo Soinia Vantaalla – toisteli viestiä ulkoministerille *Ilta-Sanomat*.  24.3.2019. Viitattu 24.3.2019.
76. ↑  Henripekka Kallio: Odin-katupartioiden perustaja pahoinpiteli puolustuskyvyttömän miehen ja potki naista *Pohjolan Sanomat*.  18.5.2016. Viitattu 20.5.2016.
77. ↑  Vuorikoski, Salla: Kaikilla Joensuussa partioivan Soldiers of Odin -ryhmän pomoilla useita rikostuomioita *MTV Uutiset*.  5.1.2016.  Arkistoitu 8.5.2016. Viitattu 16.1.2016.
78. ↑  Saari, Tiina: TS: Turun Soldiers of Odin -johtoon kuuluva ryyditti kaverinsa seksivaatimuksia veitsellä *Iltalehti*.  9.4.2016. Alma Media. Viitattu 9.4.2016.
79. ↑  Rimpiläinen, Tuomas: Tampereen Soldiers of Odin sanoo suojelevansa naisia – joukossa naisia pahoinpidelleitä *Aamulehti*.  26.1.2016.  Arkistoitu 8.3.2016. Viitattu 27.1.2016.
80. ↑  Joensuun katupartiokerhon miehillä monipuolista rikollistaustaa *Karjalainen*.  5.1.2016.  Arkistoitu 9.1.2016. Viitattu 27.1.2016.
81. ↑  Soldiers of Odin Helsinki -yhdistys jäi perustamatta *Iltalehti*.  30.3.2016. Alma. Viitattu 9.4.2016.
82. ↑  Soldiers of Odinin Helsingin-puuhamiehellä rankka rikostausta: Potki ex-vaimoaan päähän *Iltalehti*.  24.3.2016. Alma. Viitattu 9.4.2016.
83. ↑  Turun Odin-johtaja uhkaili stiletillä naisia  9.4.2016. Turun Sanomat. Viitattu 23.12.2017.
84. ↑  Wagner-kiinniotto | Epäilty on pakotelistalla syntymänimellään – tuli Suomeen uuden nimen ja vaimon opintojen avulla *Helsingin Sanomat*.  26.8.2023. Viitattu 29.8.2023.
85. 1 2  Jenny Sundén & Susanna Paasonen: Shameless hags and tolerance whores: feminist resistance and the affective circuits of online hate.  *Feminist Media Studies*, 2018, 18. vsk, nro 4, s. 646. Artikkelin verkkoversio. Viitattu 26.12.2023.
86. ↑  Laakso, Ville: Katupartiointi poiki pilkkaversion – Tampereella partioi pelleryhmä Loldiers of Odin *Yle Uutiset*.  17.1.2016. Yleisradio Oy. Viitattu 17.1.2016.
87. ↑  Loldiers of Odin YLE Aamu tv 21-1-2016 *Youtube*.  26.1.2016. Viitattu 26.12.2023.
88. ↑  Rimpiläinen, Tuomas: Analyysi: Näin Loldiers-klovnit pyörittävät mediaa – osalla on lievää rikostaustaa *Aamulehti*.  5.2.2016.  Arkistoitu 8.3.2016. Viitattu 8.3.2016.
89. ↑  Poole, Steven: The great clown panic of 2016: ‘​a volatile mix of fear and contagion’ *The Guardian*.  31.10.2016. Viitattu 26.12.2023.
90. ↑  Harju, Essi: Pelottavat klovnit rantautuivat Suomeen – havaintoja eri puolilla maata *Iltalehti*.  18.10.2016. Viitattu 26.12.2023.
91. ↑  Kyllikin siskot aloitti katupartioinnin Joensuussa *Turun Sanomat*.  15.1.2016. Viitattu 24.1.2016.
92. ↑  Helsingin ensimmäisen katupartion perustaja: "Toivomme, ettei meitä tarvita" *Helsingin Uutiset*.  10.2.2016. Keskisuomalainen Oy. Viitattu 9.4.2016.
93. ↑  Vaalisto, Heidi: Helsingissä aloitti uusi katupartio – ilmoittavat suojelevansa nuoria trokareilta ja värväreiltä *Ilta-Sanomat*.  11.2.2016. Sanoma Oy.  Arkistoitu 13.6.2016. Viitattu 9.4.2016.
94. ↑  VG: Norjan islamistit perustivat katupartion vastineeksi Soldiers of Odinille – tunnuksena Isisin lippu Yle Uutiset. Viitattu 26.2.2016.
95. 1 2  Paunonen, Reetta: Soldiers of Odinin ryhmä lopetti Ruotsissa - lähde: Bandidosit kävivät kimppuun *Iltalehti.fi*.  12.4.2016. Alma Media. Viitattu 12.4.2016.
96. 1 2  Uhka ja väkivalta pakottaa Soldiers of Odinin lopettamaan useassa kaupungissa *mvlehti.net*. Viitattu 19.3.2017.
97. 1 2  Gustafsson, Anders K.: Uppgifter: Soldiers of Odin i Dalarna nerlagt efter bråk med Bandido *Dt.se*.  11.4.2016. MittMedia AB. Viitattu 11.4.2016. (ruotsiksi)
98. 1 2  Sivusto: Bandidosit hyökkäsivät – Soldiers of Odin lopetti Keski-Ruotsissa *Mtv.fi*.  11.4.2016. Mtv.  Arkistoitu 11.4.2016. Viitattu 11.4.2016.
99. ↑  Kervinen, Elina: Ruotsin Soldiers of Odin lopettaa osastonsa Taalainmaalla – syynä väkivaltaiset yhteenotot *Hs.fi*.  11.4.2016. Sanoma Media Finland Oy.  Arkistoitu 20.4.2016. Viitattu 11.4.2016.
100. ↑  Fria Tider Inrikes: Hot och våld tvingar Soldiers of Odin att lägga ned i flera städer *Fria Tider*. Viitattu 19.3.2017. (ruotsiksi)
101. 1 2 3 4  Gustafsson, Anders K.: Polisen: Annat kriminellt gäng bakom misshandeln av Soldiers of Odin *Dt.se*.  12.4.2016. MittMedia. Viitattu 16.4.2016. (ruotsiksi)
102. 1 2 3 4 5 6  Wallin Adersjö, Anna: "Soldiers of Odin" i slagsmål i centrala Göteborg *Svt.se*.  3.4.2016. Viitattu 16.4.2016. (ruotsiksi)
103. 1 2 3  Soldiers of Odin vandrade i Uppsala *www.unt.se*.  3.4.2016. Mediehuset UNT. Viitattu 13.4.2016. (ruotsiksi)
104. ↑  Soldiers of Odin ja äärivasemmisto nujakoivat Tukholmassa *Turun Sanomat*.  31.7.2016.  Arkistoitu 24.9.2016. Viitattu 23.9.2016.
105. ↑  AFA attackerade Soldiers of Odin *Sydsvenskan*. Viitattu 14.2.2017. (ruotsiksi)
106. ↑  Soldiers of Odin och AFA i slagsmål *Expressen*. Viitattu 14.2.2017. (ruotsiksi)
107. ↑  Ruotsissa joukkotappelu: Soldiers of Odin ja äärivasemmistolaiset vastakkain *mtv.fi*.  Arkistoitu 14.2.2017. Viitattu 14.2.2017.
108. ↑  Sputnik: Nationalist 'Soldiers of Odin' Clash With Militant Leftists in Sweden *sputniknews.com*. Viitattu 14.2.2017. (englanniksi)
109. ↑  Pekka Ruissalo: Anarkistit tuhosivat Soldiers of Odinin kerhotilan Ylöjärven Vuorentaustassa - Omistaja: Vahingot yli 10 000 euroa *Tamperelainen*. Viitattu 10.6.2016.
110. ↑  Soldiers of Odinin Tampereen kerhotilaa sotkettiin *Yle Uutiset*. Viitattu 10.6.2016.
111. ↑  Poliisi tutkii Soldiers of Odinin kerhotiloihin kohdistunutta ilkivaltaa Ylöjärvellä *Yle Uutiset*. Viitattu 10.6.2016.
112. ↑  Poliisiylijohtaja vahvistaa: Soldiers of Odinin johdon viestit syyniin *Yle Uutiset*. Viitattu 10.6.2016.
113. ↑  MTV UUTISET- STT: Poliisi rauhoitti kahinan Soldiers of Odinin kulkueen yhteydessä Tampereella – neljä ihmistä otettiin kiinni *mtvuutiset.fi*.  18.5.2019. Viitattu 15.11.2019.

Aiheesta muualla
----------------

* 
* Ilta-Sanomat: Supo kommentoi Soldiers of Odin -ryhmän aatetta Ylellä – "Voidaan käyttää termiä rasismi" 2016
* Iltalehti: Tällainen on Soldiers of Odin 2019
* Simone, Silla: Soldiers of Odin & vieras, 2018. Sammakko kustannus. ISBN: 9789524833516